Deputatul PMP de Covasna Octavian Goga şi-a depus, duminică, demisia din grupul parlamentar al Partidului Mişcarea Populară şi va activa în cadrul grupului PSD, scrie News.ro.

Biroul Permanent al Camerei Deputaţilor a luat act de demisia acestuia.

Demisia lui Octavian Goga are loc în contextul în care social-democraţii poartă negocieri cu parlamentarii de la toate partidele pentru a obţine susţinerea lor la votul moţiunii de cenzură împotriva Guvernului Grindeanu.

Moţiunea de cenzură împotriva Guvernului Grindeanu va fi citită duminică, la ora 16:30, în plenul reunit al Camerei Deputaţilor şi Senatului, puterea având nevoie de 233 de voturi pentru a-şi da jos propriul guvern, votul urmând să aibă loc miercuri. Documentul are puţin peste trei pagini şi care se intitulează „România nu poate fi confiscată! Apărăm democraţia şi votul românilor”.